**Ministru kabineta noteikumu projekta „Grozījumi Ministru kabineta 2013. gada 2. jūlija noteikumos Nr. 364 „Noteikumi par zvērināta tiesu izpildītāja rīcību ar bezmantinieku mantu”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| **1.** | **Pamatojums** | Ministru kabineta noteikumu projekts izstrādāts pēc Tieslietu ministrijas iniciatīvas.Grozījumi, kas saistīti ar izdevumu atlīdzināšanu kreditoriem, kas tiem radušies saistībā ar mantojuma lietas izsludināšanu pie zvērināta notāra, izstrādāti, izpildot Ministru kabineta sēdē, izskatot Finanšu ministrijas informatīvo ziņojumu “Par bezīpašnieka vai bezmantinieka mantas apzināšanas kārtības uzlabošanu”, Tieslietu ministrijai dotu uzdevumu līdz 2015. gada 31. decembrim izstrādāt grozījumus Ministru kabineta 2013. gada 2. jūlija noteikumos Nr. 364 „Noteikumi par zvērināta tiesu izpildītāja rīcību ar bezmantinieku mantu” (turpmāk - Noteikumi Nr. 364) (Ministru kabineta 2015. gada 6.oktobra sēdes prot. Nr. 53 39.§ 2.punkts).  |
| **2.** | **Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība** | 2013. gada 24. jūlijā stājās spēkā Noteikumi Nr. 364, kas nosaka kārtību, kādā zvērināts tiesu izpildītājs nodrošina bezmantinieku mantas pārvaldīšanu, apsardzību, novērtēšanu, atsavināšanu, kreditoru pretenziju apmierināšanu, realizācijas ieņēmumu sadalīšanu, tai skaitā zvērināta tiesu izpildītāja un zvērināta notāra izdevumu un amata atlīdzības segšanu, vai realizācijas ieņēmumu ieskaitīšanu valsts budžetā, kā arī kārtību, kādā tiek nodrošināta pašvaldību un valsts tiesību ievērošana, bezmantinieku mantas atsavināšanas procesā. Piemērojot Noteikumos Nr. 364 ietverto regulējumu, zvērināti tiesu izpildītāji praksē ir konstatējuši atsevišķus jautājumus, kuriem bezmantinieku mantas administrēšanas procesa pilnīgai nodrošināšanai trūkst tiesiskā regulējuma vai arī tas ir nepilnīgs. Ievērojot minēto, Noteikumos Nr. 364 veicami grozījumi, lai pilnveidotu zvērinātu tiesu izpildītājam noteikto amata darbību īstenošanu, administrējot bezmantinieka mantas pārņemšanas un pārdošanas procesu. Kā arī atsevišķas noteikumu projektā ietvertās normas saistītas ar nepieciešamību Noteikumus Nr. 364 saskaņot ar citiem normatīvajiem aktiem. Saeima 2014. gada 11. septembrī pieņēma likumu “Grozījumi Civilprocesa likumā”, kas paredz, ka no 2014. gada 1. novembra pieteikumu par nekustamā īpašuma nostiprināšanu uz ieguvēja vārda izskatīšana tiek nodota rajona (pilsētu) tiesu zemesgrāmatu nodaļām. Līdz ar pieteikumu par nekustamā īpašuma nostiprināšanu uz ieguvēja vārda izskatīšanu nodošanu zemesgrāmatu nodaļām saskatīta iespēja, pieteikuma izskatīšanu un tiesību nostiprināšanu organizēt viena procesa ietvaros, proti, ka tiesību nostiprināšanas process ieguvējam tiek organizēts ar izsoles akta apstiprināšanas procesā iesaistītā zvērināta tiesu izpildītāja starpniecību. Saskaņā ar Civilprocesa likumā veiktajiem grozījumiem pieteikums par nekustamā īpašuma nostiprināšanu uz ieguvēja vārda iesniedzams rajona (pilsētas) tiesas zemesgrāmatu nodaļā, kuras darbības teritorijā atrodas nekustamais īpašums, kā arī noteikts pienākums nosolītājam viena mēneša laikā pēc izsoles papildus iemaksāt arī valsts un kancelejas nodevu, kāda normatīvajos aktos noteikta īpašuma tiesību nostiprināšanai zemesgrāmatā.Minētās izmaiņas attiecas arī uz tāda nekustamā īpašuma izsoles akta (vai akta par nekustamā īpašuma paturēšanu sev) apstiprināšanu, kurš pārdots kā bezmantinieku manta Noteikumos Nr. 364 noteiktajā kārtībā. Lai novērstu Civilprocesa likuma un Noteikumu Nr. 364 normu dažādas interpretācijas iespējas, veicami grozījumi Noteikumos Nr. 364, tajos tieši nosakot, ka, lai apstiprinātu nekustamā īpašuma, kas atzīst par bezmantinieka mantu, izsoles aktu, aktu par to, ka valsts vai pašvaldība (attiecīgos gadījumos – valsts akciju sabiedrība „Latvijas valsts meži” vai Dabas aizsardzības pārvalde) izmanto savas pirmtiesības, kā arī aktu par to, ka šādu nekustamo īpašumu patur kreditors, zvērināts tiesu izpildītājs pieteikumu par nekustamā īpašuma nostiprināšanu uz ieguvēja vārda iesniedz rajona (pilsētas) tiesas zemesgrāmatu nodaļā. Kā arī Noteikumos Nr. 364 veicami grozījumi, skaidri nosakot, ka arī šādā gadījumā maksājama valsts un kancelejas nodeva, kāda normatīvajā aktā noteikta īpašuma tiesību nostiprināšanai zemesgrāmatā (noteikumu projekta 14.-16., 21.-22., 25. punkts). 2013. gada 1. jūlijā stājās spēkā grozījumi Civillikuma 416. panta otrajā daļā, kas precizē, kādus parādus valsts atzīst bezmantinieka mantas gadījumā. Saskaņā ar minēto pantu tiek noteikts, ka „valsts atzīst parādus, kuri nodrošināti ar hipotēku vai komercķīlu, kā arī tos parādus, kuri pieteikti kā kreditoru pretenzijas mantojuma lietā zvērinātam notāram uzaicinājumā (sludinājumā par mantojuma atklāšanos) norādītajā termiņā un ietverti publiskā aktā vai saistībā, kas atzīta ar spēkā stājušos tiesas nolēmumu." Atbilstoši minētajam kreditoriem, kuru prasījumi ir nodrošināti ar hipotēku vai komercķīlu, nav jāpiesaka kreditoru pretenzijas mantojuma lietā zvērinātam notāram uzaicinājumā (sludinājumā par mantojuma atklāšanos) norādītajā termiņā.Noteikumu Nr. 364 3. punkts nosaka, ka „Par kreditoru šo noteikumu izpratnē uzskatāms aktā norādītais kreditors.” Turklāt Notariāta likuma 306. pants nosaka, ka notariālajā aktā par mantojuma lietas izbeigšanu notārs norāda pieteiktās kreditoru pretenzijas atbilstoši Civillikuma 416. pantā otrajā daļā noteiktajam un konstatējumu, ka sludinājumā par mantojuma atklāšanos (ja mantojuma atklāšanās tikusi izsludināta) noteiktajā termiņā nepieteiktās kreditoru pretenzijas ir dzēstas atbilstoši Civillikuma 705. pantam.Praksē augstāk minēto normu piemērošana rada debates par to, vai kreditori, kuru prasījumi nodrošināti ar hipotēku vai komercķīlu, bet kuri savu prasījumu nav īpaši pieteikuši zvērinātam notāram sludinājumā par mantojuma atklāšanos noteiktajā termiņā, ir atzīstami par kreditoriem bezmantinieka mantas procesā un var pretendēt uz savu prasījumu apmierināšanu. Situācija, kurā kreditori, kuru prasījumi nodrošināti ar hipotēku vai komercķīlu, bezmantinieka mantas gadījumā nepiesaka pretenziju mantojuma lietā zvērinātam notāram uzaicinājumā (sludinājumā par mantojuma atklāšanos) norādītajā termiņā, netiek iekļauti notariālajā aktā par mantojuma lietas izbeigšanu un attiecīgi netiek atzīti par kreditoriem, ir neatbilstoša Civillikumam.Saskaņā ar Civillikuma 705. panta otro daļu kreditoriem savas pretenzijas ir jāpiesaka zvērinātam notāram uzaicinājumā (sludinājumā par mantojuma atklāšanos) norādītajā termiņā. No minētā ir secināms, ka arī kreditoram, kura prasījums ir nodrošināts ar hipotēku, ir jāpiesaka sava pretenzija zvērinātam notāram uzaicinājumā norādītajā termiņā. Vienlaikus Civillikuma 705. panta otrā daļa nosaka, ka notāram uzaicinājumā (sludinājumā par mantojuma atklāšanos) norādītajā termiņā nepieteiktās kreditoru pretenzijas dzēš, izdodot mantojuma apliecību. Savukārt, ņemot vērā Zemesgrāmatu likuma 1. pantā nostiprināto zemesgrāmatu publiskās ticamības principu, mantojuma apliecība nav pamats hipotēkas dzēšanai zemesgrāmatā.Tādējādi ir nepieciešams veikt grozījumus Noteikumos Nr. 364, precizējot zvērinātu tiesu izpildītāju rīcību attiecībā uz kreditoriem, kuru prasījumi nodrošināti ar hipotēku vai komercķīlu, bet kuri nav pieteikuši pretenziju notāram un nav iekļauti notariālajā aktā par mantojuma lietas izbeigšanu. Ar noteikumu projektu tiek precizēts Noteikumu Nr. 364 3. punkts, nosakot, ka par kreditoru šo noteikumu izpratnē uzskatāms ne vien notariālajā aktā par mantojuma lietas izbeigšanu norādītais kreditors, bet arī kreditori, kura prasījums nodrošināts ar hipotēku vai komercķīlu (noteikumu projekta 1. punkts).Vienlaikus Noteikumi Nr. 364 tiek papildināti ar normu, kas paredz pienākumu pēc lietas par bezmantinieku mantu ievešanas zvērinātam tiesu izpildītājam publiskajos reģistros pārliecināties par to, vai attiecībā uz mantojamās mantas sastāvā ietilpstošu mantu ir reģistrēta hipotēka vai komercķīla. Un gadījumā, ja tāda tiek konstatēta, bet kreditors, kura prasījums ir nodrošināts ar hipotēku vai komercķīlu, aktā nav norādīts, jo nav vērsies pie zvērināta notāra pretenzijas pieteikšanai, zvērināts tiesu izpildītājs ierakstītā sūtījumā nosūta kreditoram paziņojumu, pieprasot iesniegt ziņas par atlikušā parāda apmēru (noteikumu projekta 2. punkts). Noteikumu projektā noteiktais termiņš, kādā kreditoram jāsniedz informācija par atlikušā parāda apmēru (ne mazāks par 10 dienām), izvēlēts pēc analoģijas ar termiņu, kāds šādas informācijas sniegšanai noteikts Civilprocesa likumā sprieduma izpildes procesa.2013. gada 17. janvāra likuma „Grozījumi Civillikumā” izdarīto grozījumu Civillikuma 416. pantā mērķis bija radīt tiesisku skaidrību mantojuma lietās, kurās manta piekrīt valstij, un izvairīties no situācijām, kad no bezmantinieku mantas tiek apmierinātas nepamatotas vai fiktīvas kreditoru pretenzijas. Notariālajā aktā par mantojuma lietas izbeigšanu zvērināts notārs saskaņā ar Notariāta likuma 306. panta otrās daļas 6. punktu norāda pieteiktās kreditoru pretenzijas atbilstoši Civillikuma 416. panta otrajā daļā noteiktajam. Civillikuma 416. panta otrā daļa cita starpā nosaka: „Valsts atzīst parādus, kuri nodrošināti ar hipotēku vai komercķīlu, kā arī tos parādus, kuri pieteikti kā kreditoru pretenzijas mantojuma lietā zvērinātam notāram uzaicinājumā (sludinājumā par mantojuma atklāšanos) norādītajā termiņā un ietverti publiskā aktā vai saistībā, kas atzīta ar spēkā stājušos tiesas nolēmumu.” Ņemot vērā minēto, secināms, ka zvērināts notārs aktā par mantojuma lietas izbeigšanu norāda tikai tās kreditora pretenzijas, kuras ir nodrošinātas ar hipotēku, komercķīlu vai ietvertas publiskā aktā vai saistībā, kas atzīta ar spēkā stājušos tiesas nolēmumu. Valsts atzīst tikai tādus prasījumus, kas atbilst Civillikuma 416. panta otrajā daļā noteiktajam. Ir būtiski, lai pretenzijai, ko piesaka kreditors, būtu tiesisks pamats un zvērināts notārs varētu pārliecināties par pretenzijas pamatu no publiskiem aktiem vai publiskiem reģistriem, vai arī no spēkā esošiem tiesas nolēmumiem. Normatīvajos aktos noteiktais, ka zvērināts notārs nepārbauda un nevērtē iesniegtās kreditora pretenzijas pamatu nenozīmē, ka zvērinātam notāram būtu jāpieņem visas tam pieteiktās kreditora pretenzijas. Tādā gadījumā zustu jēga Civillikuma 416. panta otrajā daļā noteiktajam, jo minētās tiesību normas mērķis ir novērst mantas apgrūtināšanu ar fiktīvām saistībām un nodrošināt, ka kreditoru prasības ir ticamas un nav apšaubāmas.Tai pat laikā no Noteikumu Nr. 364 normām (13., 13., 44., 57., 91., 114., 120.3. un 130. punkts) izriet, ka par kreditoriem atzīstami arī tādas personas, kas pieteikušas prasījumu, kas nav atzīts ar spēkā stājušos tiesas nolēmumu, vien ierobežojot viņu tiesības izmantot ieskaitu un saņemt pieteiktā parāda atmaksu līdz tiesas nolēmuma, ar kuru tiktu atzīta šī kreditora saistība, spēkā stāšanās brīdim.Minētais ir pretrunā gan Civillikuma 416. panta mērķim un būtībai, gan arī atstāj negatīvas sekas uz bezmantinieku mantas procesa ātrumu un efektivitāti. Piemēram, tā kā nekur nav noteikts termiņš, kādā pēc šādas kreditora pretenzijas iekļaušanas notariālajā aktā, kreditoram būtu jāvēršas tiesā, bet bez tiesas nolēmuma no bezmantinieka mantas atsavināšanas iegūtās naudas summas parāda izmaksa šādam kreditoram saskaņā ar Noteikumu 120.3. apakšpunktu nav pieļaujama, praksē var izveidoties situācijas, kurās atsevišķu kreditoru bezdarbības dēļ gadiem nav iespējams pabeigt no bezmantinieka mantas atsavināšanas iegūto līdzekļu sadali un izmaksu, tādējādi aizskarot gan citu kreditoru, gan valsts tiesības saņemt tiem piekritīgos naudas līdzekļus. Tāpat praksē jau konstatēti gadījumi, kad bezmantinieku manta nodota atsavināšanai zvērinātam tiesu izpildītājam tikai viena šāda neatzīta parāda dēļ. Kā rezultātā iespējama situācija, kad valstij piekrītošs nekustamais īpašums tiek atsavināts tāda parāda dēļ, kurš nekad netiks atzīts ar spēkā stājušos tiesas nolēmumu. Ņemot vērā minēto, tādu kreditora pretenziju iekļaušana notariālajā aktā, kuras izriet no saistības, kas nav ietverta publiskā aktā vai reģistrēta publiskā reģistrā, būtu pieļaujama tikai tad, ja tiesas nolēmums, kas atzīst šīs saistības pastāvēšanu, ir stājies spēkā, savukārt ar noteikumu projektu no Noteikumiem Nr. 364 tiek svītrotas visas piebildes, kas pieļauj pretējo (noteikumu projekta 3., 25., 31., 44., 48., 50. un 58. punkts). 2015. gada 22. oktobrī Saeima otrajā lasījuma atbalstīja likumprojektu „Grozījumi Tiesu izpildītāju likumā” (likumprojekta reģistrācijas numurs 230/Lp12), kurā cita starpā ietverts grozījums Tiesu izpildītāju likuma 42. pantā, paredzot to papildināt ar otro daļu šādā redakcijā: ”Zvērinātam tiesu izpildītājam, veicot darbības ar bezmantinieku mantu, ir tiesības, ievērojot Ministru kabineta noteikto kārtību, atvērt un bez valdītāja piekrišanas ieiet bezmantinieku mantā ietilpstošajā nekustamajā īpašumā, kā arī citās telpās un glabātavās, par kurām ir ziņas, ka tajās atrodas bezmantinieku manta.”. Ievērojot minēto, ar noteikumu projektu tiek papildināti Noteikumi Nr. 364, nosakot kārtību, kādā zvērināts tiesu izpildītājs var īstenot tam Tiesu izpildītāju likuma 42. panta otrajā daļā piešķirtās tiesības. (noteikumu projekta 5. un 59. punkts) Vienlaikus precizētas Noteikumu Nr. 364 prasības attiecībā uz bezmantinieku mantā ietilpstošā nekustamā īpašuma apraksti un pārvaldīšanu. Proti, pārvaldīšana nodrošināma, ieceļot pārvaldnieku, tikai tajos gadījumos, kad zvērināts tiesu izpildītājs to atzīst par nepieciešamu, piemēram, ja nekustamais īpašums ir īres dzīvokļu nams, kas ik dienas prasa risināt dažādus ar apsaimniekošanu saistītus jautājumus (noteikumu projekta 4.-5. punktā ietvertais 21.5 punkts). Noteikumu Nr. 364 52. punkts uzliek zvērinātam tiesu izpildītājam pienākumu apzināt notariālajā aktā par mantojuma lietas izbeigšanu norādīto kustamo mantu un noteikumu Nr. 364 56. punktā noteiktajos gadījumos – apķīlāt to. Ja apķīlājamā kustamā manta atrodas pie personām, kas atsakās to uzrādīt vai nodot zvērinātam tiesu izpildītājam, zvērinātam tiesu izpildītājam tiek liegta iespēja izpildīt pienākumus, kas tam uzlikti ar likumu, tāpēc īpaši būtiski ir paredzēt zvērināta tiesu izpildītāja tiesības piekļūt mantai, kas atrodas pie trešajām personām. Ņemot vērā minēto ar noteikumu projektu tiek papildināts Noteikumos Nr. 364 ietvertais regulējums, nosakot kārtību, kādā zvērināts tiesu izpildītājs var piekļūt par bezmantinieku mantu atzītai kustamai mantai (noteikumu projekta 30. un 60. punkts).Vienlaikus noteikumu projekts paredz Noteikumus Nr. 364 papildināt ar tiesisko regulējumu gadījumiem, kad notariālajā aktā norādītā kustamā manta nav atrodama vai tā ir kļuvusi nederīga atsavināšanai (piemēram, pārtikas produktiem beidzies derīguma termiņš). Atbilstoši noteikumu projektam šādos gadījumos zvērināts tiesu izpildītājs sastāda aktu un nosūta to kreditoram un Valsts ieņēmumu dienestam, norādot, ka aktu var pārsūdzēt Civilprocesa likuma 632. pantā noteiktajā kārtībā. Pēc tam, kad izbeidzies zvērināta tiesu izpildītāja sastādītā akta pārsūdzēšanas termiņš, bet, ja tas ir pārsūdzēts, — pēc tiesas nolēmuma, ar kuru akts nav atcelts, stāšanās likumīgā spēkā, zvērināts tiesu izpildītājs lietu par bezmantinieku mantu pabeidz bez izpildes un gadījumos, kad kustamā manta atzīta par nederīgu atsavināšanai, - nodod kustamo mantu Valsts ieņēmumu dienestam (noteikumu projekta 30., 33. punkts).Savukārt gadījumos, kad zvērināts tiesu izpildītājs, apzinot aktā norādīto kustamo mantu, konstatē, ka manta atrodas citas apgabaltiesas darbības teritorijā, viņš par to paziņo kreditoram un zvērinātam notāram, kurš izdevis aktu, kā arī pabeidz lietu par bezmantinieku mantu daļā par kustamo mantu bez izpildes. Zvērināta tiesu izpildītāja paziņojums ir pamats zvērinātam notāram rīkoties atbilstoši Notariāta likuma 306.panta piektās daļas otrajam teikumam (noteikumu projekta 30. punkts).Ar noteikumu projektu papildinātas Noteikumu Nr. 364 normas, kas nosaka kustamas mantas izsoles norises kārtību gadījumos, kad vairāki kreditori izteikuši vēlēšanos mantu paturēt sev. Atbilstoši noteikumu projektā paredzētajam, ja kreditors neierodas uz izsoli, tiek uzskatīts, ka viņš no tiesībām piedalīties solīšanā atteicies un mantu par rīkotās izsoles sākumcenu var paturēt tas, kurš uz izsoli ieradies. Secīgi ar noteikumu projektu papildināts to gadījumu uzskaitījums, kad kustamu mantu zvērināts tiesu izpildītājs nodod Valsts ieņēmumu dienestam – arī tad, ja uz šādā kārtībā rīkotu izsoli neviens neierodas (noteikumu projekta 32-33. punkts).Noteikumi Nr. 364 to pašreizējā redakcijā paredz zvērināta tiesu izpildītāja rīcību tikai ar tādu bezmantinieku mantu, kurā ietilpst nekustamais īpašums, kustama manta vai komercsabiedrības pamatkapitāla daļas vai akcijas un citi finanšu instrumenti, tomēr praksē sastopami gadījumi, kad notariālā akta izrakstā par mantojuma lietas izbeigšanu par bezmantinieku mantu atzīti arī naudas līdzekļi. Ņemot vērā minēto, ar noteikumu projektu Noteikumi Nr. 364 tiek papildināti ar regulējumu, saskaņā ar kuru gadījumos, kad akta izrakstā norādītie bezmantinieku mantā ietilpstošie naudas līdzekļi atrodas pie trešās personas, zvērināts tiesu izpildītājs dod šai personai rīkojumu naudas līdzekļus iemaksāt vai pārskaitīt zvērināta tiesu izpildītāja depozīta kontā (noteikumu projekta 28. un 29. punkts).Ar noteikumu projektu tiek paredzēts veikt vairākus uzlabojumus kustamās mantas apķīlāšanas kārtībā. Piemēram, aizstāt novecojušo mantas apzīmogošanu ar mantas fotofiksāciju, kas, kā liecina prakse, pēcāk daudz precīzāk ļauj identificēt apķīlātos priekšmetus (noteikumu projekta 34., 37. punkts). Tāpat precizēta arī kustamās mantas glabāšanas kārtība, tai skaitā, ierobežojot glabātāja tiesības brīvi pārvietot glabāšanā nodoto mantu, tai skaitā, izvest to ārpus tās apgabaltiesas darbības teritorijas, pie kuras pastāv zvērināts tiesu izpildītājs, kurš attiecīgo mantu apķīlājis (noteikumu projekta 36., 38.-40. punkts), kā arī tiek noteikta kārtība, kādā tiek veikta mantas glabātāja nomaiņa vai apķīlājuma atcelšana (noteikumu projekta 39. punkts). Vienlaikus ar noteikumu projekti tiek mainīts arī termiņš, kādā nosolītājam jāsamaksā pilna par kustamo mantu nosolītā summa, proti, neatkarīgi no summas samaksa veicama 14 dienu laikā pēc izsoles (noteikumu projekta 42. punkts).Piemērojot Noteikumu Nr. 364 normas par drošības naudas atmaksu kreditoriem, zvērināti tiesu izpildītāji secinājuši, ka Noteikumos Nr. 364 paredzētā atmaksāšanas kārtība ir sarežģīta un neskaidra, tādēļ tā būtu nosakāma pēc tāda paša principa kā Civilprocesa likumā noteikta sprieduma izpildes izdevumu atlīdzināšana piedzinējam. Proti, ja viena bezmantinieku mantas pārņemšanas un pārdošanas administrēšanas procesa ietvaros viens vai vairāki kreditori iemaksājuši drošības naudu, tā no gūtajiem ienākumiem viņam vai viņiem tiek atmaksāta. Attiecīgi no Noteikumiem Nr. 364 svītrojams 51., 100. un 118. punkts, kas paredz īpašu drošības naudas ieskaitīšanas un atlīdzināšanas kārtību, bet Noteikumu Nr. 364 127. un 129. punkts attiecīgi saturiski precizējami (noteikumu projekta 27., 45., 49., 56.-57. punkts).Noteikumi Nr. 364 papildināti ar punktu, kas noteic, ka izsole sākas no nekustamā īpašuma novērtējumā norādītās piespiedu pārdošanas vērtības, bet, ja ir bijušas divas novērtēšanas, izsole sākas no augstākās nekustamā īpašuma novērtējuma summas (noteikumu projekta 10. punkts).Ar noteikumu projektu paplašinātas tiesības izmantot ieskaitu, nosakot, ka arī nosolītājam atļauts ieskaitīt summā, kas no viņa pienākas, savu hipotekāro vai citu akta izrakstā norādīto kreditora prasījumu (noteikumu projekta 14. un 41. punkts).Līdzīgi kā Civilprocesa likumā, kā visas summas samaksa pieļauta arī bankas pieprasījuma garantijas vēstules iesniegšana (noteikumu projekta 14. punkts).Tiesiskajai noteiktībai pēc Civilprocesa likuma parauga atsevišķām darbībām noteikti termiņi, piemēram, termiņš tiesībām paziņot par nekustamā īpašuma paturēšanu sev pēc nenotikušas izsoles un termiņš visas nosolītās summas samaksai (noteikumu projekta 14., 19.-21., 23., 41. punkts).2015. gada 6. oktobrīMinistru kabinetā izskatīts Finanšu ministrijas informatīvais ziņojums “Par bezīpašnieka vai bezmantinieka mantas apzināšanas kārtības uzlabošanu” un ar Ministru kabineta lēmumu (Ministru kabineta 2015. gada 6. oktobra sēdes prot. Nr. 53 39.§ 2. punkts) Tieslietu ministrijai dots uzdevums līdz 2015. gada 31. decembrim izstrādāt grozījumus Noteikumos Nr. 364, paredzot, ka zvērināts tiesu izpildītājs no bezmantinieku mantas atsavināšanā gūtajiem ienākumiem kreditoram sedz tos izdevumus, kas tam radušies saistībā ar iesnieguma par mantojuma atklāšanās izsludināšanu iesniegšanu zvērinātam notāram, proti, izdevumi, kas saistīti ar mantojuma lietas izsludināšanu pie zvērināta notāra, un ko apliecina zvērināta notāra izrakstīta kvīts vai rēķins. Atbilstoši minētajā informatīvajā ziņojumā paredzētajam, veicot Noteikumos Nr. 364 grozījumus par mantojumu lietas izsludināšanas izdevumu atlīdzināšanu, saglabājama Noteikumos Nr. 364 noteiktā zvērināta tiesu izpildītāja un zvērināta notāra izdevumu atlīdzināšanas prioritāte. Proti, no bezmantinieku mantas atsavināšanā, kā arī nekustamā īpašuma pārvaldīšanas laikā gūtajiem ienākumiem primāri būtu sedzama zvērināta tiesu izpildītāja amata atlīdzība un izdevumi saistībā ar bezmantinieku mantas pārņemšanu (tai skaitā pārvaldīšanas izdevumi), mantas novērtēšanu un atsavināšanu un zvērināta notāra izdevumi un amata atlīdzība saistībā ar akta sagatavošanu un mantojuma lietas vešanu. Ievērojot minēto, attiecīgi papildināti Noteikumi Nr. 364 (noteikumu projekta 50. punkts).Noteikumos Nr. 364 ietvertā kārtība, kādā nodrošināma bezmantinieka mantā ietilpstošas kustamas mantas un nekustama īpašuma pārdošana, noteikta, par pamatu ņemot to kārtību, kāda Noteikumu Nr. 364 pieņemšanas brīdī bija paredzēta attiecībā uz parādniekam piederošas mantas pārdošanu spriedumu izpildes procesā. Atbilstoši Civilprocesa likumā noteiktajam regulējumam zvērinātu tiesu izpildītāju rīkotās nekustamo īpašumu izsoles tika organizēta klātienē. Ar 2015.gada 28.maija likumu „Grozījumi Civilprocesa likumā” konceptuāli mainīta izsoles organizēšanas kārtība spriedumu izpildes procesā, pilnībā atsakoties no nekustamā īpašuma izsoļu organizēšanas klātienē, mainot izsoles norises formu no izsoles klātienē uz izsoli elektroniskā vidē. Pāreja uz elektroniskajām izsolēm spriedumu izpildes procesā ir radījusi iespēju nodrošināt ērtāku un ekonomiskāku izsoles norisi un novērsusi līdz tam sastopamās problēmas izsoļu norisē, kas negatīvi ietekmē gan pārdošanas procesa rezultātu, gan spriedumu izpildes intereses kopumā. Elektroniskā vide palielinājusi izsoles dalībnieku skaitu un būtiski palīdzējusi sasniegt izsoles rīkošanas mērķi – pārdot par iespējami augstāko cenu nekustamo īpašumu un norēķināties ar kreditoriem. Ņemot vērā minēto, noteikumu projektā ietverti grozījumi, kas paredz arī bezmantinieku mantā ietilpstošu nekustamu īpašumu turpmāk pārdot Elektronisko izsoļu vietnē, kas pieejama [*https://izsoles.ta.gov.lv*](https://izsoles.ta.gov.lv/) (noteikumu projekta 6.-9., 11.-13., 17.-18., 20. un 26. punkts). 2015. gada 29. oktobrī Saeimā trešajā lasījumā pieņemts likums “Grozījumi Civillikumā”, kurā cita starp iekļauts grozījums Civillikuma 614. pantā, paredzot pantu papildināt ar jaunu sesto daļu un nosakot, ka “*Ierakstot zemesgrāmatā īpašuma tiesības valstij uz nekustamo īpašumu, kas atzīts par bezmantinieka mantu, vienlaikus tiek dzēstas uz šo īpašumu ierakstītās parādu saistības, apgrūtinājumi un aizlieguma atzīmes”.* Tādējādi ar noteikumu projektu (noteikumu projekta 59. punkts) tiek svītrots Noteikumu Nr. 364 134. punkts, saskaņojot Noteikumus Nr. 364 ar Civillikuma 416. pantu (2015. gada 29. oktobra likuma redakcijā). |
| **3.** | **Projekta izstrādē iesaistītās institūcijas** | Noteikumu projekts izstrādāts sadarbībā ar Latvijas Zvērinātu tiesu izpildītāju padomi. |
| **4.** | **Cita informācija** | Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| **1.** | **Sabiedrības mērķgrupas, kuras tiesiskais regulējums ietekmē vai varētu ietekmēt** | Noteikumu projekts attiecas uz zvērinātiem tiesu izpildītājiem, kuri nodrošina bezmantinieku mantas pārvaldīšanu, apsardzību, novērtēšanu, atsavināšanu, kreditoru pretenziju apmierināšanu, realizācijas ieņēmumu sadalīšanu, tai skaitā zvērināta tiesu izpildītāja un zvērināta notāra izdevumu un amata atlīdzības segšanu Noteikumos Nr. 364 noteiktajā kārtībā. Atbilstoši Ministru kabineta 2010. gada 19. janvāra noteikumiem Nr. 66 „Noteikumi par zvērinātu tiesu izpildītāju skaitu, viņu amata vietām, iecirkņiem un to robežām” maksimālais zvērinātu tiesu izpildītāju skaits ir 116.Vienlaikus noteikumu projekts attiecas uz zvērinātiem notāriem. Saskaņā ar Ministru kabineta 2005. gada 29. marta noteikumos Nr. 215 “Noteikumi par zvērinātu notāru amata vietām” paredzēto Latvijā 125 zvērinātu notāru amata vietas. Tāpat noteikumu projekts attiecas uz personām, kurām ir prasījuma tiesības pret bezmantinieku mantu (kreditoriem), kā arī personas, kuras vēlas savā īpašumā iegādāties bezmantinieku mantas sastāvā esošu īpašumu. Minētās personu grupas precīzu skaitlisko apmēru nav iespējams noteikt. Ikvienai fiziskai personai, kurai piemīt tiesībspēja un rīcībspēja darījumu veikšanai, ir tiesības pieteikties zvērinātu tiesu izpildītāju rīkotās izsolēs un piedalīties solīšanā (pēc provizoriskajiem Centrālās statistikas pārvaldes datiem Latvijā 2015. gada septembrī bija 1,978 miljoni iedzīvotāju). Vienlaikus tiesības piedalīties zvērinātu tiesu izpildītāju un maksātnespējas procesa administratoru rīkotās nekustamā īpašuma izsolēs ir juridiskām personām. Atbilstoši Uzņēmumu reģistra apkopotajiem statistikas datiem 2015. gada septembrī beigās reģistrēti 146 004 komersanti. Vienlaikus noteikumu projekts attiecas uz Elektronisko izsoļu vietnes pārzini – Tiesu administrāciju, tās vadītāju vai pilnvarotajām personām, amatpersonām. |
| **2.** | **Tiesiskā regulējuma ietekme uz tautsaimniecību un administratīvo slogu** | Noteikumu projektā ietvertajam tiesiskajam regulējumam, kas paredz elektroniskas formas izsoļu ieviešanu arī bezmantinieku mantas procesa ietvaros ir pozitīva ietekme uz tautsaimniecību. Pāreja no izsolēm klātienē uz izsolēm elektroniskā vidē veicinās godīgu konkurenci(izsoles organizēšana un norise neklātienē līdz minimumam samazina iespēju izsoles dalībniekiem sastapties un negodprātīgām personām, veicot saskaņotas darbības, ietekmēt citus solītājus), nodrošinās izsoles dalībnieku anonimitāti (izsoles dalībniekam izsoles laikā tiek piešķirts unikāls identifikators, kas izslēdz izsoles dalībnieka atpazīstamību) un garantēs plašāku pieejamību(pieteikšanās izsolei un dalība izsolē tiek organizēta elektroniski, nodrošinot iespēju piedalīties izsolē neatkarīgi no faktiskās atrašanās vietas). Tādējādi ietvertie grozījumi ļaus veicināt bezmantinieku mantas procesa ietvaros iegūto naudas līdzekļu apmēru, kas savukārt nodrošinās augstāku kreditoru interešu aizsardzības līmeni.Noteikumu projekts paredz paplašināt zvērinātu tiesu izpildītāju pienākumus, nosakot, ka pēc lietas par bezmantinieku mantu ievešanas zvērināts tiesu izpildītājs pieprasa no publiskiem reģistriem informāciju par hipotēkām un komercķīlām, kas reģistrētas uz mantojamās mantas sastāvā ietilpstošu mantu. Savukārt, ja kreditors, kura prasījums ir nodrošināts ar hipotēku vai komercķīlu, aktā nav norādīts, zvērināts tiesu izpildītājs ierakstītā sūtījumā nosūta tam paziņojumu, pieprasot iesniegt ziņas par atlikušā parāda apmēru.Noteikumu projekts paplašina kreditoru tiesības, nosakot, ka kreditoram, kurš piedalījies bezmantinieku mantas sastāvā esoša īpašuma vai mantas izsolē un īpašumu vai mantu nosolījis, savu akta izrakstā norādīto kreditora prasījumu ir tiesības ieskaitīt summā, kas no viņa saskaņā ar noteikumu projektu pienākas kā no nosolītāja. Pārējām noteikumu projekta mērķgrupām - personām, kuras ir iesaistītas bezmantinieku mantas procesā, kreditoriem, - noteikumu projekts nemaina tām noteikto tiesību un pienākumu apjomu. Ar noteikumu projektu tiekpilnveidots mehānisms jau esošo tiesību un pienākumu realizēšanai.  |
| **3.** | **Administratīvo izmaksu monetārs novērtējums** | ***Administratīvās izmaksas zvērinātam tiesu izpildītājam saistībā ar nodrošināto kreditoru apzināšanu un to prasījumu apmēra noskaidrošanu.***Saskaņā ar Noteikumu projektā paredzēto zvērinātam tiesu izpildītājam tiek noteikta papildu darbība, kas saistīta ar nepieciešamību maksimāli samazināt tādu gadījumu skaitu, kuros ar hipotēku vai komercķīlu nodrošināti parādi netiek iekļauti bezmantinieku mantas administrēšanas procesā sedzamo prasījumu lokā. Noteikumu projekts paredz pienākumu zvērinātam tiesu izpildītājam pēc lietas par bezmantinieku mantu ievešanas pieprasīt no publiskiem reģistriem informāciju par hipotēkām un komercķīlām, kas reģistrētas uz mantojamās mantas sastāvā ietilpstošu mantu. Ja kreditors, kura prasījums ir nodrošināts ar hipotēku vai komercķīlu, aktā nav norādīts, zvērināts tiesu izpildītājs ierakstītā sūtījumā nosūta tam paziņojumu, pieprasot iesniegt ziņas par atlikušā parāda apmēru.Aprēķinā ir izmantoti šādi dati:- vidējā darba alga – 4,78 eiro stundā (Centrālās statistikas pārvaldes dati: **2014 gadā mēneša vidējā bruto darba samaksa valstī bija 765 *euro*);**- maksa par zemesgrāmatu pilna nodalījuma elektronisku atlasi, ja tiek maksāta abonēšanas maksa – 3,00 eiro par vienu nodalījumu (saskaņā ar Ministru kabineta 2015. gada 30. jūnija noteikumiem Nr. 346 “Tiesu administrācijas maksas pakalpojumu cenrādis”);- standartizēta apjoma un veida izziņa no Uzņēmumu reģistra komercķīlu reģistra – 7,11 eiro (saskaņā ar Ministru kabineta 2013. gada 17. decembra noteikumiem Nr. 1525 “Noteikumi par Latvijas Republikas Uzņēmumu reģistra maksas pakalpojumiem”);- Informācijas saņemšana no Pilsonības un migrācijas lietu pārvaldes Iedzīvotāju reģistra vai Uzņēmumu reģistra komercreģistra par nodrošinātā kreditora deklarētās dzīvesvietas adresi (fiziskai personai) vai juridisko adresi (juridiskai personai) – 6,13 eiro (izziņas saņemšana no Iedzīvotāju reģistra elektroniskā formā (saskaņā ar Ministru kabineta 2013. gada 17. septembra noteikumiem Nr. 886 “Pilsonības un migrācijas lietu pārvaldes maksas pakalpojumu cenrādis”) vai 7,11 eiro (izziņas saņemšana no Uzņēmumu reģistra komercreģistra). Pieņemot, ka bezmantinieku mantas sastāvā ietilpst gan kustama manta, gan nekustams īpašums un uz to reģistrēta gan hipotēka par labu vienai fiziskai personai, gan komercķīla par labu vienai juridiskai personai, izmaksas par datu pārbaudi publiskos reģistros veidotu:Cdatu pārbaude = 3,00 +7,11+6,13+7,11=23,35 eiro.Informācija no publiskajiem reģistriem prasāma vienu reizi. Izdevumi zvērinātam tiesu izpildītājam atlīdzināmo no bezmantinieku mantas pārņemšanas un pārdošanas administrēšanas procesa ietvaros gūtajiem ienākumiem.Informācijas pieprasījuma sagatavošana Uzņēmumu reģistra reģistriem, Iedzīvotāju reģistram, kā arī ielūkošanās Valsts vienotās datorizētās zemesgrāmatas datos kopā prasīs 1 stundu. Rakstveidā noformēta pieprasījuma sagatavošana diviem nodrošinātajiem kreditoriem vidēji - 30 minūtes.Claiks = 4,78 (vidējā darba samaksa stundā) x 1,5= 7,17 eiro.Cadministratīvās izmaksas kopā = Claiks + Cdatu pārbaude x 1=7,17 +23,35 x 1=30,52 eiro vienā lietā.***Administratīvās izmaksas, kas saistītas ar mantojuma masā ietilpstoša nekustama īpašuma izsoles organizēšanu Elektronisko izsoļu vietnē.***Atbilstoši šobrīd spēkā esošajam tiesiskajam regulējumam, kas nosaka kārtību, kādā nodrošināmas izsoles Elektronisko izsoļu vietnē, personām radīsies papildus izmaksas, kas saistītas ar Elektronisko izsoļu vietnes izmantošanu. Atbilstoši Ministru kabineta 2015. gada 30. jūnija noteikumiem Nr. 346 “Tiesu administrācijas maksas pakalpojumu cenrādis” par pakalpojuma „*Par elektronisko izsoļu vietnes dalībnieka dalību konkrētā izsolē*” maksa katram reģistrētam lietotājam, kurš vēlēsies pieteikties dalībai konkrētā izsolē, noteikta 15 eiro apmērā. Minētais summas apmērs ir samērīgs, salīdzinot ar ieguvumu, ko tas paredz. Lai segtu daļēji izdevumus par Elektronisko izsoļu vietnes uzturēšanu ilgtermiņā, noteikts arī pakalpojums „*Par katras izsoles organizēšanu Elektronisko izsoļu vietnē zvērinātiem tiesu izpildītājam un maksātnespējas administratoriem*” un par pakalpojuma izmantošanu noteikta maksa 15 eiro apmērā. Minētās summas samaksu Tiesu administrācijai nodrošinās zvērināts tiesu izpildītājs, summu saskaņā ar Noteikumiem Nr. 364 attiecīgi ieskaitot izdevumos, kas saistīti ar bezmantinieku mantas pārņemšanu, un sedzot no bezmantinieku mantas atsavināšanā gūtajiem ienākumiem.Vienlaikus Ministru kabineta 2015. gada 30. jūnija noteikumiem Nr. 346 “Tiesu administrācijas maksas pakalpojumu cenrādis” nosaka maksu par papildus Elektronisko izsoļu vietnē piedāvātiem papildus pakalpojumiem „ *Papildu pakalpojums izsoles dalībniekam par elektronisko izsoļu vietnes automātisko izsoles soli (nodrošina iespēju solīšanas procesa atvieglošanai nopirkt uz katru izsoli "automātisko izsoles soli")*” (maksa – 5 eiro par katru izsoli) un “*Papildu pakalpojums elektronisko izsoļu vietnes elektroniskās informācijas saņemšanai par izsoles rezultātu vai par pārsolīšanas faktu*” (5 eiro gadā). Minēto pakalpojumu izmantošana izsolei autorizētajiem vietnes lietotājiem nav noteikta kā obligāta, lai nodrošinātu dalību izsolē, līdz ar to nerada personām papildus finansiālu slogu.Ar Elektronisko izsoļu vietnes lietošanu saistīto izmaksu apmērs noteikts ar Ministru kabineta noteikumiem. Līdz ar to personas, kuras vēlēsies piedalīties bezmantinieka mantas procesa ietvaros organizētā nekustamā īpašuma izsolē, būs informētas par izmaksu apmēriem. |
| **4.** | **Cita informācija** | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |
| **VI. Sabiedrības līdzdalība un komunikācijas aktivitātes** |
| 1. | **Plānotās sabiedrības līdzdalības un komunikācijas aktivitātes saistībā ar projektu**  | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji tika aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji tika informēti par iespēju līdzdarboties, publicējot paziņojumu par līdzdalības procesu Tieslietu ministrijas mājaslapā. |
| 2. | **Sabiedrības līdzdalība projekta izstrādē**  | Noteikumu projekts izstrādāts, konsultējoties ar Latvijas Zvērinātu tiesu izpildītāju padomi, ņemot vērā apstākli, ka minētā padome ir Latvijā praktizējošo zvērinātu tiesu izpildītāju pārstāvības institūcija. |
| 3. | **Sabiedrības līdzdalības rezultāti**  | Latvijas Zvērinātu tiesu izpildītāju padome atbalsta noteikumu projektā ietverto regulējumu.  |
| 4. | **Cita informācija** | Nav |
| **VII. Tiesību akta projekta izpildes nodrošināšana un tās ietekme uz institūcijām** |
| **1.** | **Projekta izpildē iesaistītās institūcijas**  | Noteikumu projekta izpildi atbilstoši spriedumu izpildes procesa regulējošos normatīvajos aktos nostiprinātajai kompetencei nodrošinās zvērināti tiesu izpildītāji.Elektronisko izsoļu vietnes pārziņa un turētāja funkcijas īsteno Tiesu administrācija. |
| **2.** | **Projekta izpildes ietekme uz pārvaldes funkcijām un institucionālo struktūru.****Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem**  | Ar Noteikumu projektu netiek paplašinātas zvērinātiem tiesu izpildītājiem normatīvajos aktos noteiktās funkcijas.Likumprojekts neparedz jaunu institūciju izveidi vai esošo institūciju likvidāciju vai reorganizāciju. |
| **3.** | **Cita informācija** | Nav. |

Tieslietu ministrs Dzintars Rasnačs

Iesniedzējs:

Tieslietu ministrijas

valsts sekretārs Raivis Kronbergs

16.11.2015. 12:30

4535

E.Timpare

67036829, evija.timpare@tm.gov.lv